བོད་ཀྱི་རྩོམ་རིག་དང་འབྲེལ་བའི་སྙན་ཐོ།སྙན་ཐོ་འདིའི་ནང་དུ་རྒྱ་ནག་གཞུང་གིས་དབང་བསྒྱུར་འོག་གི་བོད་ཀྱི་རྩོམ་རིག་གི་གནས་བབ་སྤྱི་དང་།ལྷག་དོན་རྩོམ་རིག་གི་ཁྱབ་ཁོངས་སུ་བཀག་སྡོམ་དང་དབྱེ་འབྱེད་ཀྱི་སྲིད་བྱུས་དང་བྱ་ཐབས་ཀྱི་གནོན་ཤུགས་ཇི་ལྟར་ཡོད་ཚུལ་གསལ་འདོན་བྱས་ཡོད།སྙན་ཐོ་འདི་ནི་རྒྱ་ནག་གི་དབང་བསྒྱུར་འོག་གི་བོད་ཀྱི་ལས་དབང་དང་འབྲེལ་བའི་བོད་ཀྱི་རྩོམ་རིག་གནས་བབ་མཚོན་པའི་ལོ་རྒྱུས་དང་བརྩམས་ཆོས།རྩོམ་པ་པོ་དག་ལ་བཀག་སྡོམ་ཇི་ལྟར་བྱས་པའི་བདེན་དཔང་ཞིག་ཡིན།ཞིབ་འཇུག་སྙན་ཐོ་འདི་བྲིས་པའི་བརྒྱུད་རིམ་གྱི་ཁྲོད་དུ་གནད་དོན་གཉིས་ཧ་ཅང་ཁ་གསལ་བྱུང་ཡོད།དེ་ནི་རྒྱ་གཞུང་གིས་བོད་ཀྱི་བསམ་བློའི་སྙིང་སྟོབས་དང་ཤེས་རིག་གི་རྒྱུ་ནོར་ཡིན་པའི་གནའ་རབས་ཀྱི་རྩོམ་རྒྱུན་བཅད་པ་དང་།བོད་མིའི་ལོ་རྒྱུས་ཀྱི་དྲན་ཤེས་དང་།སྤྱི་ཚོགས་འཚོ་བའི་གནས་བབ་དངོས།དེ་བཞིན་དུ་བོད་མིའི་སེམས་གཏིང་གི་འདུན་པ་མཚོན་པའི་རྩོམ་རིག་གསར་པར་འགོག་རྐྱེན་ཕྱོགས་ཡོངས་ནས་བཟོས་པ་དེ་དང་།ཕྱོགས་གཞན་ཞིག་ནས་རྒྱ་ནག་གཞུང་ཕྱོགས་ཀྱི་ལྟ་སྟངས་དང་།འདོད་ཚུལ།བཤད་ཕྱོགས་ཐམས་ཅད་བོད་ཀྱི་རྩོམ་རིག་གི་ཁྱབ་ཁོངས་སུ་མངོན་གསལ་དང་ཤུགས་ཆེན་པོས་མཚོན་པར་སྐུལ་སློང་འབད་བརྩོན་བྱས་པ་དེ་ཡིན།གནད་དོན་འདི་གཉི་ག་རྩ་བའི་ཆ་ནས་བོད་ནང་གི་རྩོམ་འབྲིའི་རང་དབང་ལ་བཀག་རྒྱ་དང་དབྱེ་འབྱེད་ཆེན་པོ་ཡོད་པའི་བདེན་དཔང་དུ་གྱུར་ཡོད་དེ།བོད་ཀྱི་རྩོམ་རིག་ནི་ངེས་པར་དུ་མཚོན་མི་ཆོག་པ་ཞིག་དང་།ངེས་པར་དུ་མཚོན་དགོས་པའི་སྲིད་བྱུས་དང་བྱ་ཐབས་ཤིག་གི་འོག་ན་ཡོད་པ་དེ་ཡིན།གནད་དོན་དེས་བོད་ནི་ཆབ་སྲིད་ཀྱི་ཐོག་ནས་བཙན་བཟུང་བྱས་པ་ཙམ་མ་ཡིན་པར་རིག་གཞུང་གི་ཐོག་ནས་བཙན་རྒྱལ་རིང་ལུགས་ཀྱི་བྱ་སྤྱོད་དང་བཀག་སྡོམ་འོག་ཏུ་ཚུད་པ་དེ་གསལ་ཡོད།འབྲེལ་ཐག་འདི་མནན་ན།སྙན་ཐོ་ཆ་ཚང་ཕབས་ལེན་དང་ལྟ་ཀློག་བྱེད་ཐུབ།